ગુજરાત વિધાનસભાની ચૂંટણીના 9 ડિસેમ્બર અને 14 ડિસેમ્બર એમ બન્ને તબક્કાના ઉમેદવારો જાહેર થઈ ચુક્યા છે. મેન્ડેટ અપાઈ ગયો, ઉમેદવારી ફોર્મ ભરાઈ ગયા છે. ટિકીટ નહી મળતાં લોકોનો વિરોધ થયો છે, ભાજપ અને કોંગ્રેસમાં નારાજ થયેલાઓની સંખ્યા વધી છે. આ નારાજ ઉમેદવારો પાર્ટીને કેટલા વફાદાર રહેશે, તે પણ પ્રશ્ન છે. અંતે પક્ષના ઉમેદવારો પક્ષને જ ભારે પડે છે, તેવી સ્થિતી સર્જાઈ છે. ભાજપે 150 પ્લસ બેઠકો જીતવાના ટાર્ગેટ સાથે જૂના જોગીઓને રિપીટ કરવા પડ્યા છે, નવા કાર્યકરોમાં ભારે રોષ પ્રવર્તી રહ્યો છે. કોંગ્રેસ છોડીને ભાજપમાં આવેલાની સ્થિતી કફોડી બની છે, ભાજપના જ પ્રવકતાઓને ટિકીટ નથી અપાઈ, ભાજપના કેટલાય સીનીયર નેતાઓ છે, કે જેમણે પાર્ટી માટે જીવન આપ્યું છે, તેમને છેક છેલ્લી ઘડી સુધી ટિકીટ આપવાનું આશ્વાસન હતું, પણ ખરેખર ટિકીટ અપાઈ નથી, પણ હોબાળો થયા પછી પાર્ટીના મોવડી મંડળ દ્વારા તેમને યોગ્ય પદ આપવામાં આવશે, તેવો હાલ તો દિલાસો અપાયો છે. બીજી તરફ કોંગ્રેસ પણ સજીવન થઈ હોય તેમ કોંગ્રેસમાં પણ ટિકીટ મેળવવા માટે હલ્લાબોલ થયો છે, ભારે હોબાળો થયો અને પાર્ટી સામે ભારે નારાજગી પણ દેખાઈ આવી છે. કોણ જાણે કોંગ્રેસે પણ જાતિનો આધાર આપીને સૌને સમજાવ્યા છે. હાલ તો બધુ શાંત થયું છે. પણ આ નારાજગી ઈવીએમમાં જોવા મળશે, તે વાત નક્કી છે.